**Bea néni**

Amikor az első ötödikes magyarórán Bea néni beviharzott a terembe, mint egy szőke ciklon, először mindannyian Senki Alfonznak és Tuskó Hopkinsnak éreztük magunkat. Aztán persze megpróbáltuk felvenni a ritmust és bepattanni a képzeletbeli 14 karátos autóba. Miközben próbáltuk megszokni, hogy már felsősök vagyunk, szavaltunk János vitézt kifulladásig, meg volt dráma is minden héten.

Pedig akkor még nem is sejtettük, hogy Bea néni amellett, hogy főállású szőke ciklon, kiváló kirándulásszervező is. Ezt bizonyítja a számos budapesti, részben eredményhirdetéssel összekötött kirándulás, amely mind-mind nagy és maradandó élmény volt.

Szeretném személyesen megköszönni Bea néninek, hogy meglátta, miben vagyok tehetséges és köszönöm, hogy akkor is biztatott, amikor más nem hitt bennem. Az osztály nevében köszönjük azt is, hogy kíméletlenül behajtotta rajtunk a feladatokat, mert ha nem így tesz, sokkal kevesebb élményben és sikerben lehetett volna részünk. Szeretnénk megköszönni még, hogy sokszor beszélgetett velünk, hogy úgy érezhettük, hogy egy kicsit minket is a sajátjainak tekint.

A középiskolába magunkkal visszük a magyar- és drámaórák, a kirándulások, a beszélgetések emlékét és a tapasztalatot, hogy a kemény munkának előbb-utóbb beérik a gyümölcse.

Köszönjük ezt a négy évet!